Káčer, Rastislav, dočasne poverený minister zahraničných vecí a európskych záležitostí SR (2023-03-30):
Pán poslanec, ďakujem za otázku v mene pána premiéra, dovolím si prečítať jeho odpoveď. Vážený pán poslanec, s predstaviteľmi susedných krajín sa v hodnotení situácie súvisiacej s príchodom ukrajinských odídencov plne stotožňujem. Ich pobyt je výzvou i prínosom, čo na tomto fakt zvýraznil, predovšetkým sú systémové a kapacitné nedostatky, ktoré sa na Slovensku akumulovali za uplynulú dekádu, a cítili sme ich už pred príchodom odídenkýň a odídencov v oblasti zdravotníctva, vzdelávania, sociálnych služieb a dostupnosti nájomného bývania. S odpoveďou na vaše otázky začnem odzadu. Áno, vláda by mohla a aj mala viac informovať o tom, ako sa Ukrajincom u nás darí, práve z toho dôvodu, že výrazná časť verejnej mienky podlieha falošnej predstave o tom, že tu žijú na úkor slovenských občanov alebo že toto dostá... že toho dostávajú až príliš. Ja osobne si neviem predstaviť vyčítať človeku, ktorý prišiel o všetko, že dočasne poskytnuté prístrešie ide na môj úkor, najmä ak ide, 80 % týchto ľudí, ak ide o ženy a deti. Pozrime sa spolu na konkrétne čísla. K pondelku 27. marca sme udelili dočasné útočisko 112 715 osobám, z čoho ženy a deti tvoria spomínaných 85 %, necelú polovicu celkového počtu tvoria dospelé ženy s takmer 35 % detí. Odhadovaný počet reálne pobývajúcich odídeňkýň a odídencov je okolo 60-70-tisíc, pričom tie pomery žien, detí a mužov zostávajú podobné alebo rovnaké. Pre porovnanie, tento odhad pre Čechy je päťnásobne vyšší, v Poľsku odhadujú počet zotrvávajúcich odídencov približne na milión. Analýza zamestnanosti Inštitútu sociálnej politiky ministerstva práce, sociálnych vecí uvádza, že slovenský trh počas prvého roka od ruskej invázie do Ukrajiny absorboval takmer 24-tisíc odídencov, k 18. februáru pracovalo len 65,3 % z nich. Odídenci si po príchode na Slovensko dokázali nájsť prácu relatívne ľahko, ale časť z nich pracovalo len krátkodobo. Väčšina odídencov vykonávala nízkokvalifikovanú prácu, 38 % pozícií vyžadovalo základné vzdelanie napriek tomu, že 93 % z pracujúcich, ktorí poskytli údaje o vzdelaní, malo stredoškolské alebo vysokoškolské vzdelanie. Štúdia konštatuje, že jeden z dôvodov, z ktorých odídenci uprednostňovali akúkoľvek prácu pred prácou zodpovedajúcu ich kvalifikácii, bola pravdepodobne jazyková bariéra alebo bariéry súvisiace s uznávaním kvalifikácie. V TOP desiatke najobsadzovanejších pozícií prevažovali manuálne povolania. Štúdia inštitútu vám tak odpovedá na vašu prvú otázku o bariérach a snahe ich odstraňovať. Napríklad ministerstvo zdravotníctva prijalo opatrenia smerujúce k urýchleniu zaradenia ukrajinských pediatrov a ukrajinskí pediatri môžu absolvovať skúšku spôsobilosti v ukrajinskom alebo ruskom jazyku a po absolvovaní skúšky môžu nastúpiť dočasnú odbornú stáž a pracovať v ambulanciách alebo v nemocniciach ako absolventi slovenských lekárskych fakúlt. Proces má osem krokov. Po prvé uznávanie dokladov o vzdelaní na výkon regulovaného povolania lekár. Ministerstvo školstva vydáva rozhodnutie do dvoch mesiacov. Skúška spôsobilosti – po druhé – pozostáva z písomného textu, koná sa v ukrajinskom alebo ruskom jazyku. Ministerstvo vydá rozhodnutie do jedného mesiaca. Odborná jazyková príprava nepovinná, štyri – dočasná odborná stáž nepovinná, päť – doplňujúca skúška na Slovenskej zdravotníckej univerzite v Bratislave, šesť – výkon povolania lekár bez špecializácie, sedem – uznanie dokladu o špecializácie alebo zaradenie do špecializačného štúdia, osem – výkon povolania lekár špecialista. Vítam preto správy ministra práce Krajniaka o znižovaní nezamestnanosti na Slovensku aj o tom, že vo februári sme mali k dispozícii takmer 78-tisíc voľných pracovných miest, vyše 80-tisíc v januári, pričom najviac v Bratislavskom samosprávnom kraji, 28-tisíc miest, najmenej v Prešovskom, 2 500. Na záver. Verím preto, že jeho rezort i ministerstvo školstva budú naďalej prijímať ďalšie opatrenia, ktoré povedú k tomu, aby sme talentom Ukrajiny nemrhali na pozíciách, ktoré nezodpovedajú ich kvalifikácii. Ďakujem pekne za pozornosť.